astronomiske koordinater
Store norske leksikon,Realfag,Astronomi,Astronomi
Astronomiske koordinater er størrelser som angir et himmellegemes posisjon på himmelkulen, tilsvarende det koordinatsystem som benyttes for å angi et steds lengde og bredde på Jordens overflate.
Referansepunkt Sentrum for et astronomisk koordinatsystem (referansepunktet) kan være: observatørens øye (toposentriske koordinater) Jordens sentrum (geosentriske koordinater)  Solens sentrum (heliosentriske koordinater)  Melkeveiens sentrum (galaktosentriske koordinater)  Hvilket referansepunkt astronomene velger å bruke til enhver tid, vil variere med problemene som skal løses. Forholdsvis enkle formler gjør det mulig å gå fra ett koordinatsystem til et annet. Oppbygging Astronomiske koordinatsystemer er som regel sfæriske koordinatsystemer. Slike koordinatsystemer dannes av to sirkelsystemer. Det ene sirkelsystemet består av storsirkler hvor sirklenes plan går gjennom referansepunktet i sentrum av kulen, og som alle har skjæringspunkt i himmelkulens poler. Det andre sirkelsystemet består av parallelle småsirkler med plan som er vinkelrette på forbindelseslinjen mellom storsirklenes skjæringspunkter, og som ikke skjærer gjennom sentrum av kulen.  Astronomiske koordinater blir angitt ved skjæringspunktet mellom en storsirkel og en småsirkel. Typer astronomiske koordinater Ved å ta som polakse den linjen som står vinkelrett på horisontens plan, himmelekvators plan, ekliptikkens plan eller Melkeveiens plan, får man henholdsvis følgende koordinatsystemer: horisontkoordinater: høyde og asimut  ekvatorkoordinater: deklinasjon og rektascensjon (timevinkel) ekliptiske koordinater: lengde og bredde   galaktiske koordinater: galaktisk lengde og bredde Les mer i Store norske leksikon koordinatsystem sfærisk astronomi